次韻鄭舜舉題簿廳交翠軒
作者：陳棣
朝代：宋

paragraphs: 人生一漚浮，何適非暫寄。
會須脫塵勞，談文不談利。
開軒得此君，意愜投宿嗜。
未堪食鳳凰，已足巢翡翠。
惜哉小窗櫳，此地久何閟。
想當未闢初，寧免簿書累。
高人一披拂，便有無窮意。
紛紛市廛子，冠蓋亂如沸。
倘令見清標，魄褫復喪氣。
客如王子猷，不速端可致。
嗟予飽憂患，久矣無佳思。
舊學已榛蕪，聞一豈知二。
市肆羅無目，聊爲將軍地。
斗酒詩百篇，是乃公能事。